अज बी अस दिक्खी-समझी सकने आं जे कदें मंचन इन्ना अग्गें आई जन्दा ऐ जे ओदा ढिड्ड भरने आस्तै नाटक नेईं लभदे। ते केईं बारी नाटक लखोइयै छपी बी जन्दा ऐ पर ओदे भागें च रंगमंच जियां कां थमां चीची खुस्सने आली गै गल्ल होऐ। चरचा अज बी इक-दूए पर दोश थोपने शा अग्गें नेईं बधी दी सेही होंदी। उनें दिनें जेह्‌का कम्म डोगरी संस्था ते फिर फ्रैंडस कलब्ब ने चेचै तौर ते किश इक होर साधकें, मंडलियें निजी जां सामूहिक तौर करियै नाटक-लेखन ते रंगमंच गी कन्नो-कन्नी टुरने दा अवसर प्रदान कित्ता हा, अज बी टामी-टामी नाटक मंडली “आपूं लिखो ते आपूं गै खेडो” दे सिद्धांत पर टिकी दी लगदी ऐ। इस थाह्‌‌रै ते इन्नी अग्गें आई जाने परैंत बी साढ़ी नजरें सामनै इस बगदे नाड़ुऐ चा उब्भरदी-बगदी रूं चिट्टी झग्ग कदें फटा-फट ते कदें दस-बीह् गज जाइयै मरी-खपी जन्दी ऐ। ते फी जे कदें कोईं निग्गर छल्ल जां ठोकर आई टकराς तां मुड़ियै जम्मी पौंदी ऐ पर नतीजा-उयै उब्भरने ते मरी-खपी जाने दा सिलसिला। चलो, पैह्‌लें नाटक-लेखन पर गै नज़र फेरने आं।